Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 18/14)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»PESCA di DELIA«

EU-nr.: PGI-IT-2469 — 24.10.2019

BOB ( ) BGB (X)

1. Betegnelse [på BOB eller BGB]

»Pesca di Delia«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype [jf. bilag XI]

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den beskyttede geografiske betegnelse »Pesca di Delia« anvendes både for ferskner med gult frugtkød og med hvidt frugtkød og for nektariner med gult frugtkød, der opfylder følgende krav.

De godkendte sorter inddelt i type og modningsperiode er opført nedenfor.

Type Modningsperiode Tidlig Mellemsæson Sen Ferskner med gult eller hvidt frugtkød Gult frugtkød: Rich May, Ruby Rich, Spring Crest, Spring Lady, Royal Glory Gult frugtkød: Elegant Lady, Rome Star, Symphonie, Rich Lady, Summer Rich, Royal Lee, Sweet Dream Hvidt frugtkød: Fidelia Gult frugtkød: Fartime, Flaminia, Lucie, O’Henry, Plus Plus, Red Star, Summerset, Tardivo 2000, Guglielmina Hvidt frugtkød: Daniela Nektariner med gult frugtkød Laura, Big Bang, Big Top, Kay Sweet Nectaross, Orion, Sweet Lady, Venus, Honey Glò, Honey Royale Morsiani 60, Morsiani 90, Fairlane, Francesca, Max 7, California, Nectagalant

Andre sorter af ferskner og nektariner, der stammer fra forskning i sorter, kan også anvendes til produktion af »Pesca di Delia«, forudsat det gennem forsøg og dokumentation er godtgjort, at produktionsmetoden er i overensstemmelse med den metode, der er fastsat i varespecifikationen, og at produktet har de særlige egenskaber som fastsat nedenfor. For anvendelsen af disse sorter til produktion af »Pesca di Delia« (BGB), kræves der en tilladelse fra ministeriet for landbrug, fødevarer, skovbrug og turisme, som i denne forbindelse kan opnå en teknisk udtalelse fra det kontrollerende organ eller et andet organ.

»Pesca di Delia« (BGB) skal have følgende egenskaber, når det bringes på markedet:

— Ferskner med gult eller hvidt frugtkød 1) Sukkerindhold: ikke mindre end 11,5 Brix-grader for de tidlige sorter og ikke mindre end 12 Brix-grader for mellemsæsonsorter og de sene sorter 2) Forholdet mellem sukker og syre: ikke mindre end 8,5 grader for de tidlige sorter og ikke mindre end 9 grader for mellemsæsonsorter og de sene sorter 3) Modningsperiode: fra den 25. maj til den 15. juli for de tidlige sorter, fra den 16. juli til den 20. august for mellemsæsonsorter og fra den 21. august til den 10. oktober for de sene sorter 4) Minimumsstørrelsen på frugten: ikke mindre end 61 millimeter i diameter for de tidlige sorter og ikke mindre end 67 millimeter i diameter for mellemsæsonsorter og de sene sorter

— Nektariner med gult frugtkød 1) Sukkerindhold: ikke mindre end 12 Brix-grader 2) Forholdet mellem sukker og syre: ikke under 9 3) Modningsperiode: fra den 10. juni til den 15. juli for de tidlige sorter, fra den 16. juli til den 20. august for mellemsæsonsorter og fra den 21. august til den 10. oktober for de sene sorter 4) Minimumsstørrelsen på frugten: ikke mindre end 61 millimeter i diameter for de tidlige sorter og ikke mindre end 67 millimeter i diameter for mellemsæsonsorter og de sene sorter

Både ferskner og nektariner af sorten »Pesca di Delia« (BGB) skal have de særlige egenskaber som nævnt ovenfor med et fast frugtkød, der ikke er større end 5,5 kg/cm2 for gult frugtkød og ikke større end 4 kg/cm2 for hvidt frugtkød.

Desuden skal frugterne »Pesca di Delia« (BGB) være: hele, uden skade eller fri for fejl, rene, frie for synlige fremmedlegemer, frie for væsentlig fremmed lugt eller smag, sunde, fri for råd og/eller enhver anden art forringelse.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Pesca di Delia« skal finde sted inden for området som omhandlet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktet kan sælges i enhver emballage, der er tilladt i henhold til den gældende lovgivning.

»Pesca di Delia« (BGB) emballeres i produktionsområdet, jf. punkt 4 nedenfor, idet frugten i løs vægt, som er lagt i lag i beholdere af stift plast (kasser eller tønder) kan blive beskadiget på forskellig vis under vejtransporten som et resultat af stød og højtryk, der opstår, når køretøjet ryster, kører og bremser hårdt op.

3.6. Særlige regler for mærkning af det produkt, som betegnelsen henviser til

Ordene »Pesca di Delia« skal fremgå af emballagen med printbar skrift af samme størrelse umiddelbart fulgt af logo som beskrevet nedenfor og oplysninger i henhold til lovgivningen. Der må ikke anføres andre oplysninger end de udtrykkeligt tilladte. Imidlertid er det dog tilladt at anvende navne, firmanavne og forhandlermærker, forudsat at de ikke vildleder forbrugeren.

Ordene »Indicazione Geografica Protetta« kan gentages et andet sted på emballagen eller etiketten, denne gang også som forkortelsen »IGP« (BGB).

For at kunne identificere »Pesca di Delia« (BGB) anvendes der etiketter med logo inde i emballagen. I enhver pakke skal mindst 20 % af frugten have en etiket.

4. Kort angivelse af det geografiske områdes afgrænsning

Produktionsområdet for »Pesca di Delia« (BGB) er på Sicilien og omfatter hele det område, der administrativt hører under kommunerne Serradifalco, Caltanissetta, Delia, Sommatino, Riesi, Mazzarino og Butera i provinsen Caltanissetta og kommunerne Canicattì, Castrofilippo, Naro, Ravanusa og Campobello di Licata i provinsen Agrigento.

5. Tilknytning til det geografiske område

Tilknytningen til det geografiske område for »Pesca di Delia« er baseret på dens specifikke kvaliteter og egenskaber. Frugterne »Pesca di Delia«, både ferskner og nektariner, har sukkerindhold og særlig smag, der gør, at man kan skelne dem fra frugter af samme type, der dyrkes i andre produktionsområder, selv når frugtkødet er meget fast. Desuden er modningsperioden for disse frugter forskellig fra perioden for frugter af samme type, der dyrkes andre steder.

Tidligt modnede ferskner har et sukkerindhold på ikke mindre end 11,5 Brix-grader, mens »Pesca de Delia«-ferskner fra mellemsæsonen eller sene frugter har et sukkerindhold på ikke mindre end 12. Tidlige og sene »Pesca di Delia«-nektariner samt frugter fra mellemsæsonen har et sukkerindhold på ikke mindre end 12 Brix-grader.

Den særlige smag i »Pesca di Delia« er karakteriseret ved den særlige frugtsmag for en større fornemmelse af de sødlige aromaer. Tidligt modnede »Pesca di Delia«-ferskner har et forhold mellem sukker og syre på ikke mindre end 8,5, mens de sene ferskensorter og dem fra mellemsæsonen har et forhold mellem sukker og syre på ikke mindre end 9. »Pesca di Delia«-nektariner har, uanset om de er tidlige, fra mellemsæsonen eller sene, et forhold mellem sukker og syre på ikke mindre end 9.

I det område, hvor »Pesca di Delia« dyrkes, er de høje værdier for kødets fasthed afhængige af dyrkningsområdets klima- og miljøforhold, jordbundsforhold og producenternes faglige kvalifikationer, der gør det muligt for ferskentræet at tilføre mere kalcium til frugten, end det er tilfældet i andre dyrkningsområder. I frugtens vækstperiode bidrager klima- og miljøforholdene til, at træet opfanger meget mere vand fra undergrunden end andre steder. Dette gør det også muligt for planter at absorbere et stort antal næringsstoffer i jordopløsningen, især dem, der er til stede i høje koncentrationer. Idet næsten alle producenter generelt anvender den mest frugtbare jord, der for det meste har et højt kalciumindhold, til at dyrke »Pesca di Delia«, kan vi konstatere, at klima-, miljø- og jordbundsforholdene i det område, hvor »Pesca di Delia« dyrkes, kombineres med producenternes færdigheder for at producere frugter, der er sprødere end andre steder.

De forskellige modningsperioder for frugten »Pesca di Delia« (BGB) skyldes, at modningsdatoen for frugter af de tidlige sorter inden for det afgrænsede område (der ikke kræver meget varme) rykkes 10-15 dage frem sammenlignet med frugt af samme type, der produceres i andre produktionsområder, hvorimod modningsdatoen for frugter af sene sorter (der kræver meget varme) rykkes 15-20 dage tilbage. Modningsdatoen for frugter af mellemsæsonsorten er 5 til 8 dage forud for sorter, der kræver mindre varme, mens de mere krævende sorter af denne type er senere med en lignende varighed.

Det område, hvor »Pesca di Delia« dyrkes, ligger på den sydlige side af Sicilien og er beliggende i den sydligste del af landet, hvor der er middelhavsklima, varmt og tempereret i en natur med lange, tørre, varme somre (28 til 34 °C) med hyppige hedebølger (40 °C og mere) og korte, milde, regnfulde vintre, hvor størstedelen af det gennemsnitlige årlige nedbør er koncentreret (400-600 mm). Der er en stærk mildnende indflydelse forårsaget af Middelhavet, hvor temperaturen ligger på mellem 8 og 10-12 °C om vinteren langs kysten og er 2-3 grader lavere i de mere indenlandske dele af området, mens minimumstemperaturen næsten aldrig falder til under 0 °C, hvilket gør, at sne og/eller frost er relativ sjælden i lave højder og på sletterne. Fra februar/marts, når temperaturen svinger mellem 12 og 18 °C, er der en gradvis opvarmning, således at gennemsnitstemperaturen i foråret (16–24 °C) ofte pludselig kan stige i maj og føre til tidlige somre. I vækstsæsonen er der blide skiftende vinde, samtidig med at luftfugtigheden forbliver lav.

Smagsegenskaberne for frugterne »Pesca di Delia« (BGB) bestemmes af de øgede mængder af næringsstoffer, som planten giver til frugten, fra de tidlige vækststadier til modning, hvilket afhænger af klima- og miljøforhold på dyrkningsstedet.

I løbet af vinteren er temperaturen lav nok til at opfylde behovet for kulde hos de mest krævende sorter af »Pesca di Delia«, hvilket er en forudsætning for en god blomstring, samtidig med at temperaturen i den følgende periode (februar-marts) begunstiger blomstringsprocessens tidlige begyndelse og hurtige fremgang og giver dermed anledning til en tidlig begyndelse for de indledende stadier af frugtens udvikling. Desuden er temperaturen i blomstringsperioden blide og med skiftende vinde samt lav luftfugtighed, hvilket også begunstiger bestøvende insekters aktivitet, som giver anledning til rigelig bestøvning af blomster. Dette vil igen stimulere intens hormonal aktivitet, der tiltrækker flere næringsstoffer til de nyligt bestøvede frugtknuder, som på dette stadie i plantens vækst stammer fra dens reserver.

Mængden af næringsstoffer, der kommer fra plantens fotosyntese, er højere end andre steder, idet den er knyttet til det højere tempo, hvormed den biologiske proces fungerer på disse steder sammenlignet med tempoet i andre vækstområder. Temperaturen i perioden efter blomstringen fremmer den tidlige genopretning af vegetative knopper og den hurtige udvikling af fotosyntesesystemet, som på disse steder når maksimal effektivitet i løbet af april. Dette gør det muligt at levere store mængder af næringsstoffer til frugten tidligere på året end andre steder. Desuden giver klimaforholdene i vækstområdet (højere temperaturer, blide skiftende vinde og lav luftfugtighed) i vækstperioden anledning til hurtig fjernelse af vanddampe, der kommer fra bladenes spalteåbning og som et resultat heraf høje niveauer af total fordampning i træerne. Dette gør det muligt at optimere leveringen af kuldioxid og ilt fra luften og at levere store mængder af vand og mineralelementer fra jorden til bladene, hvoraf hastigheden og den smidige gennemførelse af fotosynteseprocessen er afhængig. Den høje strålingsenergi, der på disse breddegrader skinner på vækstområdet »Pesca di Delia« fra tidlig morgen sammen med de klimatiske faktorer, der er nævnt ovenfor, bidrager betydeligt med et højere tempo for fotosynteseprocessen end andre steder, hvilket gør det muligt at levere større mængder af næringsstoffer til frugten. Som bekendt bliver alle disse akkumulerede næringsstoffer, når frugterne modnes, til endelige produkter (sukker, mineralsalt, organiske syrer, vitaminer, osv.), der giver frugten dens kvalitetsegenskaber.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335”

eller

ved at gå direkte til hjemmesiden for ministeriet for landbrug, fødevarer, skovbrug og turisme (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.